'n Grasveldgeletjie (of small grass yellow en broad-bordered grass yellow soos dit in Engels bekend staan), is 'n vlinder, Eurema brigitta, en behoort tot die familie van Witjie-skoenlappers (Pieridae). Vlerkspan: ongeveer 40 mm. Die Grasveldgeletjies is redelike klein skoenlappers, gekenmerk deur hul heldergeel vlerke en hul gewoonte om in groepe op kolle klam sand bymekaar te kom. Die onderkant van die vlerke is geel met yl bruin merke, en 'n roeskleurige rand. Die ruspe van hierdie spesie is groen, met 'n donkerder groen lyn op die rug en 'n witterige lyn langs elke kant, en word 3 cm lank. Hierdie spesie kom algemeen voor in die Afrotropiese gebied en groot dele van Asië. Dit is al in feitlik alle Afrika-lande aangeteken, insluitend die meeste van die eilande, en het die vermoë om te migreer. Dit kom ook voor in Arabië en Australië. In Tanzanië, is dit gedokumenteer vanaf seevlak tot 2400 m bo seevlak. Volop in savanne en grasveld, oop kolle in woude, versteurde grashabitatte, plaasveld en langs paaie in woude.